Diari Oficial de la Generalitat Valenciana


Sumari del DOGV 6532, del 31-05-2011 (2011/6160)

ORDE 7/2011, de 16 de maig, de la Conselleria de Sanitat, per la qual es desplega el Decret 15/2010, de 15 de gener, del Consell, que regula el Sistema d'Informació en Salut Pública.
--------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/05/16/7/dof/vci/html**

### Dades del document

Número de DOGV
:   6532

Data del DOGV
:   31-05-2011

Secció del DOGV
:   I. DISPOSICIONS GENERALS

Número del document
:   2011/6160


Data del document
:   16-05-2011

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * Entitat Valenciana Per A L'Acció En Salut Pública
    * Conselleria Sanitat
    * dades mèdiques
    * estadística de sanitat
    * accés a la informació
    * salut pública
    * reglament intern
    * legislació
    * drets del malalt
    * dret a la informació
    * legislació sanitària

ORDE 7/2011, de 16 de maig, de la Conselleria de Sanitat, per la qual es desplega el Decret 15/2010, de 15 de gener, del Consell, que regula el Sistema d'Informació en Salut Pública. [2011/6160]  
La Llei 4/2005, de 17 de juny, de la Generalitat, de Salut Pública de la Comunitat Valenciana, dedica el seu títol VII a la informació en salut pública i, en l'article 64, considera activitat fonamental del sistema sanitari valencià el Sistema d'Informació en Salut Pública (SISP), entés com a sistema organitzat d'informació sanitària, vigilància i acció en salut pública.  
El Decret 15/2010, de 15 de gener, del Consell, pel qual es regula el Sistema d'Informació en Salut Pública, assenyala l'Entitat Valenciana per a l'Acció en Salut Pública (EVASP), com a òrgan de gestió ordinària del SISP i identifica la comissió d'avaluació com a principal òrgan directiu encarregat de vetlar per l'adequat funcionament del sistema.  
  
La present orde definix els continguts de la comissió d'avaluació i crea la comissió de gestió i desplegament com a principal òrgan executor de les seues activitats. Finalment, s'identifiquen les grans àrees funcionals sobre les quals es pretén desenvolupar el SISP per mitjà de comités tècnics específics.  
En atenció del que s'ha exposat, fent ús de les competències que en matèria de sanitat té la Generalitat d'acord amb l'article 54 de l'Estatut d'Autonomia de la Comunitat Valenciana i fent ús de les facultats que em conferix l'article 28, lletra e) de la Llei 5/1983, de 30 de desembre, del Consell, de conformitat amb el que establix la Llei 4/2005, de 17 de juny, de Salut Pública de la Comunitat Valenciana, i a tenor de l'article 4 del Decret 120/2007, de 27 de juliol, pel qual s'aprova el Reglament Orgànic i Funcional de la Conselleria de Sanitat, havent realitzat els tràmits necessaris per a la seua aprovació i considerades les al·legacions presentades per les distintes conselleries, conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Comissió d'Avaluació del Sistema d'Informació en Salut Pública.  
Es determina l'objecte, composició, funcions i règim d'acords de la Comissió d'Avaluació del Sistema d'Informació en Salut Pública (SISP) que són els següents:  
1. Objecte  
La Comissió d'Avaluació del SISP és l'encarregada de dictar instruccions i circulars que incloguen mesures dirigides a millorar l'eficàcia i eficiència del servici prestat pel SISP, com a òrgan col·legiat i directiu encarregat de vetlar que el seu funcionament se cenyisca als principis bàsics descrits en l'article 3 del Decret 15/2010, de 15 de gener, del Consell, pel qual es regula el Sistema d'Informació en Salut Pública.  
  
2. Composició  
a) Presidència: el conseller competent en sanitat.  
b) Vicepresidència Primera: el titular de la Secretaria Autonòmica de Sanitat.  
c) Vicepresidència Segona: el titular de la Subsecretaria de Sanitat.  
  
d) Secretaria de la comissió: el director executiu de l'Entitat Valenciana per a l'Acció en Salut Pública (EVASP).  
e) Altres membres: els titulars dels òrgans directius de la Conselleria de Sanitat, amb comeses i responsabilitats en la prestació dels servicis medicoassistencials previstos en la Cartera de Servicis, i també en el disseny i execució de l'ordenació i investigació sanitària.  
  
3.Funcions  
a) Aprovar el pla director del SISP i els plans anuals d'activitat.  
  
b) Aprovar convenis institucionals en matèria d'informació en salut pública.  
c) Aprovar els procediments d'accés i ús del SISP.  
d) Aprovar un procediment d'avaluació contínua interna i externa a partir d'informes periòdics de seguiment.  
e) Aprovar accions per a la millora en integració i eficàcia entre els àmbits de la gestió i la investigació de la Salut Pública en la Comunitat Valenciana, de forma concomitant a la pròpia millora del SISP.  
  
4. Règim d'acords  
La comissió d'avaluació es reunirà de forma ordinària anualment i de forma extraordinària quan així ho considere la presidència.  
  
Article 2. Comissió de gestió i desplegament. Objecte, composició, funcions i règim d'acords.  
1. Creació i objecte  
Es crea la comissió de gestió i desplegament, com a òrgan de direcció del SISP encarregat de planificar i dirigir totes les accions per al desplegament del sistema, emanades de les directrius de la comissió d'avaluació a través del pla director i els plans anuals.  
2. Composició  
a) Presidència: el director executiu de l'EVASP.  
b) Secretaria del SISP: el responsable de l'àrea de gestió de l'EVASP de la qual depenga orgànicament el SISP.  
c) Vocal coordinador funcional del SISP: el responsable del desplegament dels estudis epidemiològics sobre la situació de salut de l'EVASP.  
d) Dos vocals de l'Agència Valenciana de Salut: un responsable de l'Àrea de Coordinació i Planificació i un altre de l'Àrea d'Informàtica, Telecomunicacions i Organització.  
e) Un vocal de la Subsecretaria de la Conselleria de Sanitat, responsable en la Secretaria General Administrativa de la tramitació de convenis i acords de col·laboració.  
3. Funcions de la comissió de gestió i desplegament  
a) Elaborar el pla director i els plans anuals d'activitat.  
b) Efectuar el seguiment i control del desplegament dels plans estratègics.  
c) Identificar i proposar col·laboracions institucionals.  
d) Elaborar informes anuals i els que, a petició de la comissió d'avaluació, se'ls requerisca sobre activitat, incidències i propostes de millora del SISP.  
e) Integrar el contingut dels informes aprovats per la comissió d'avaluació.  
f) Proposar l'adequació de recursos, inclòs un model d'arquitectura tecnològica de suport i el seu pla de manteniment.  
g) Proposar accions de dinamització interna del SISP i accions divulgatives per a la socialització de resultats.  
4. Règim d'acords  
La comissió de gestió i desplegament es reunix de forma ordinària semestralment i de forma extraordinària quan així ho considere la direcció.  
  
Article 3. Àrees funcionals  
Es definixen quatre àrees funcionals de Salut Pública: Demografia i situació socioeconòmica, Estat de salut, Determinants de salut i Sistema de salut, sobre les quals es desenvoluparà l'estudi dels indicadors per a la vigilància i control de la salut a través del SISP; per a cada una s'han de constituir comités tècnics específics amb una supervisió de la comissió de gestió i desplegament. Les quatre àrees funcionals es definixen com seguix:  
1. Demografia i situació socioeconòmica. Objecte. Definix la informació rellevant sobre la població de la Comunitat Valenciana i els factors socioeconòmics més significatius.  
2. Estat de salut. Objecte. Definix la informació rellevant sobre la mortalitat i morbiditat que afecta la població de la Comunitat Valenciana i la informació relacionada amb la salut funcional i percebuda i sobre altres mesures compostes de l'estat de la salut.  
3. Determinants de salut. Objecte. Definix la informació sobre els determinants de salut relacionats amb factors personals i biològics; comportaments i condicions de vida (medi físic, social i cultural) i de treball.  
4. Sistema de salut. Objecte. Definix informació rellevant generada pel sistema de salut que permeta quantificar activitats i recursos i valorar aspectes relacionats amb la qualitat d'atenció i els resultats de salut.  
  
Article 4. Règim regulador de reunions i presa d'acords  
Per a tot el que no preveu esta orde cal ajustar-se, quant al funcionament de les comissions, al que establixen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
DISPOSICIÓ TRANSITÒRIA  
  
Única. Exercici provisional de funcions  
Les funcions assignades per la present orde a l'EVASP s'exerciran, fins a l'aprovació dels seus estatuts, per la Direcció General competent en matèria de salut pública.  
  
DISPOSICIONS FINALS  
  
Primera. Nomenament de components   
Es faculta el director de l'EVASP per a efectuar els nomenaments dels components de la comissió de gestió i desplegament creada per esta orde i també els dels membres de les comissions tècniques específiques que es necessiten.  
  
Segona. Autorització per al desplegament  
Es faculta el director de l'EVASP per a fer totes les actuacions que siguen necessàries que per al desplegament, execució i aplicació de l'orde.  
  
Tercera. Entrada en vigor  
La present orde entra en vigor l'endemà de la publicació en el Diari Oficial de la Comunitat Valenciana.  
  
València, 16 de maig de 2011  
  
El conseller de Sanitat,  
MANUEL CERVERA TAULET


Còpia Permalink ELI